Rozsudok Okresného súdu Vranov nad Topľou sp. zn. 6P/67/2025 z 28. 8. 2025
Rozsudok Okresného súdu Vranov nad Topľou z 28. augusta 2025, sp. zn. 6P/67/2025, ECLI:SK:OSVT:2025:8825201187.3
Súd: Okresný súd Vranov nad Topľou
Spisová značka: 6P/67/2025
ECLI: ECLI:SK:OSVT:2025:8825201187.3
Dátum vydania: 28. 8. 2025
Forma: Rozsudok
Oblasť práva: Rodinné právo, Rodinné právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Vranov nad Topľou 6P/67/2025 8825201187 28. 08. 2025 JUDr. Iveta Mihóková ECLI:SK:OSVT:2025:8825201187.3
ROZSUDOK V MENE SLOVENSKEJ REPUBLIKY Okresný súd Vranov nad Topľou sudkyňou JUDr. Ivetou Mihókovou v právnej veci starostlivosti súdu o maloletých, mal. A. B., nar. XX.XX.XXXX, mal. C. B., nar. XX.XX.XXXX a mal. D. B., nar. XX.XX.XXXX, všetci bytom pri matke, zastúpení kolíznym opatrovníkom Úradom práce, sociálnych vecí a rodiny, odbor sociálnych vecí a rodiny, oddelenie sociálnoprávnej ochrany detí a sociálnej kurately, Námestie slobody 5, Vranov nad Topľou, na návrh otca D. B., nar. XX.XX.XXXX, bytom E. XXX/X, C., za účasti matky E. F., nar. XX.XX.XXXX, bytom E. XXX/X, C., o zmenu úpravy rodičovských práv a povinností k maloletým deťom, t a k t o rozhodol: I. M e n í s a výrok rozsudku Okresného súdu Vranov nad Topľou č. k. 6P/27/2025-38 z 08.04.2025 a to tak, že mal. deti C. a A. B., obe nar. XX.XX.XXXX a mal. D. B., nar. XX.XX.XXXX s a z v e r u j ú do osobnej starostlivosti otca. II. Matka j e p o v i n n á platiť výživné na každé z mal. detí vo výške 30% zo sumy životného minima na nezaopatrené neplnoleté dieťa podľa osobitného predpisu otcovi vždy do 25. dňa toho ktorého mesiaca vopred, začínajúc dňom 01.08.2025. III. Dlžné výživné za mesiac august 2025 matke n e v z n i k l o. IV. Žiaden z účastníkov n e m á nárok na náhradu trov konania. odôvodnenie: 1. Otec sa návrhom podaným na tunajší súd dňa 09.07.2025 domáhal zmeny úpravy rodičovských práv a povinností k mal. C. a A. B., obe nar. XX.XX.XXXX a mal. D. B., nar. XX.XX.XXXX. Žiadal zveriť mal. deti do svojej osobnej starostlivosti a matku zaviazať platením výživného na každé z mal. detí v zákonom minimálnej výške. Svoj návrh odôvodnil tým, že mal. deti boli zverené na čas po rozvode do osobnej starostlivosti matky. Matka sa však o deti veľmi nestarala, nevarila im a po večeroch odchádzala. Od deti nakoniec odišla bez toho, aby ho o tom informovala. Spolu s bývalým priateľom ich dcéry C. odišla za prácou do G.. Neoznámila mu, že deti necháva doma samé. Dcéry študujú a syn je školopovinný. 2. Matka sa pojednávania nezúčastnila, svoju neúčasť telefonicky ospravedlnila z dôvodu, že sa aktuálne zdržiava v Českej republike. Súhlasí s tým, aby súd vec prejednal a rozhodol v jej neprítomnosti. Zároveň vyjadrila súhlas s navrhovanou úpravou rodičovských práv a povinností k mal. deťom. 3. Kolízny opatrovník sa pojednávania zúčastnil, odporučil návrhu otca vyhovieť. 4. Súd vykonal dokazovanie výsluchom otca mal. detí, výsluchom mal. detí, oboznámením sa rodnými listami mal. detí, úradného záznamu zo dňa 12.08.2025, správou kolízneho opatrovníka, správou Úradu
práce, sociálnych vecí a rodiny Vranov nad Topľou, pracovnou zmluvou matky, spisom tunajšieho súdu sp. zn. 6P/27/2025 a na základe takto vykonaného dokazovania zistil tento skutočný stav veci: 5. Manželstvo rodičov mal. detí bolo rozvedené rozsudkom tunajšieho súdu dňa 08.04.2025, č.k. 6P/27/2025 - 38. Zároveň súd schválil rodičovskú dohodu o úprave rodičovských práv a povinností k mal. deťom na čas po rozvode, v zmysle ktorej boli mal. deti zverené do osobnej starostlivosti matky a otec sa zaviazal platením výživného na mal. deti v zákonom minimálnej výške. Rozsudok nadobudol právoplatnosť dňa 24.04.2025. 6. Podľa rodných listov mal. detí sa mal. A. B. a mal. C. B. narodili obe dňa XX.XX.XXXX a mal. D. B. dňa XX.XX.XXXX, všetci z matky E. B., nar. XX.XX.XXXX a otca D. B., nar. XX.XX.XXXX. 7. Otec vo svojej výpovedi uviedol, že po rozvode manželstva zabezpečovala starostlivosť o mal. deti matka. Postupne sa starostlivosť z jej strany zhoršovala, deti zanedbávala. Zistili, že nadviazala vzťah s iným mužom a s týmto mužom aj odišla začiatkom prázdnin do Českej republiky, kde sa zdržiava aj v súčasnej dobe. S deťmi je v telefonickom kontakte, mal A. s mamou komunikuje, ostatní súrodenci veľmi nechcú. Hnevajú sa na mamu za to, čo urobila. Obidve dcéry študujú na strednej škole, v septembri nastúpili do 3. ročníka. D. je žiakom 9. ročníka. V súvislosti s deťmi mu vznikajú výdavky na stravu, ošatenie, učebné pomôcky, hygienické potreby. Dievčatá sú už vo veku kedy sú takmer dospelé. Má s nimi zvýšené výdavky na oblečenie a hygienu. Všetkým už kupuje oblečenie v oddelení pre dospelých. Matka v júli uhradila výživné v českých korunách a v auguste poslala sumu 120,- eur na všetky tri deti spolu, preto dlžné výživné za mesiac august matke nevzniklo. Ďalej uviedol, že poberá dávku v hmotnej núdzi, rodinné prídavky poberá matka, ale sú doručované na jeho účet, a teda má prístup aj k rodinným prídavkom. Mal. C. užíva lieky, za ktoré sa dopláca. Inak sú deti zdravé, majú také potreby ako ostatné deti v ich veku. Býva s deťmi v štvorizbovom byte, v tej istej obci ako býva aj jeho mama, ktorá mu vypomáha so starostlivosťou o deti a domácnosť, ak je to potrebné. Mal. C. vie vyprať veci, aj uvariť nejaké jedlo, takže je už nápomocná. Vznikol mu dlh na výdavkoch spojených s bývaním, pretože býva v družstevnom byte. Aktuálne tento dlh činí 400,- eur. Tiež má aj dlh na Obecnom úrade v C. vo výške cca 300,- eur, a to za neuhradený poplatok za hrobové miesto a odvoz smetia. Zistil, že matka má dlh v spoločnosti Orange, nakoľko neuhrádza poplatok za telefón a ako aj v spoločnosti Quatro a má obavy, aby neprišli o byt. 8. Primerane veku boli vypočuté mal. deti, ktoré uviedli, že bývajú v spoločnej domácnosti s otcom. Mama odišla z bytu niekedy v júni 2025. Obe dievčatá navštevujú 3. ročník na C. H. E. I. I. A. J.. Ide o štvorročné štúdium. Obidve študujú v odbore čašník, servírka. Všetci uviedli, že chcú zostať žiť v spoločnej domácnosti so svojim otcom. Dievčatá už vedia aj prať, striedajú sa vo varení. Mal. D. je od septembra žiakom 9. ročníka základnej školy. S mamou sú v kontakte písomnom, zatiaľ nechcú na tomto nič meniť. Chcú zostať v starostlivosti otca. 9. Podľa úradného záznamu spísaného na tunajšom súde dňa 12.08.2025 sa matka telefonicky skontaktovala s Okresným súdom Vranov nad Topľou. Uviedla, že súhlasí s návrhom otca a s tým, aby súd rozhodol v jej neprítomnosti. Ďalej uviedla, že v júni pracovala v K., nepoberala žiadnu dávku v hmotnej núdzi. V júli poslala peniaze otcovi na účet pre deti. Pracuje v Českej republike ako montážny pracovník. Zmluvu má uzatvorenú na dobu určitú do 30.06.2026. Má určenú aj skúšobnú dobu. Dva dni pracuje, dva dni má voľno. Uhrádza výdavky na ubytovanie vo výške 7.000,- Kč a za stravu vo výške 1.000,- Kč. Uviedla, že otec žije v byte, ktorý je v ich spoločnom vlastníctve spolu s ich deťmi. Potvrdila, že vzťah s deťmi momentálne nemá najlepší, ale pomaly sa to zlepšuje. 10. Zo správy Úradu práce, sociálnych vecí a rodiny Vranov nad Topľou bolo zistené, že otec mal. detí je vedený v evidencii uchádzačov o zamestnanie od 28.12.2022. Bol spoločne posudzovanou osobou pri poskytovaní pomoci v hmotnej núdzi do 28.02.2025, ktorá bola vyplácaná E. F., nar. XX.XX.XXXX. Matka mal. detí nie je vedená v evidencii uchádzačov o zamestnanie, poberala pomoc v hmotnej núdzi spolu s členmi domácnosti. V súčasnosti matka poberá prídavok na dieťa. Matka mal. detí bola vyradená z evidencie uchádzačov o zamestnanie, pretože preukázala, že k 19.05.2025 jej vznikol pracovný pomer v spoločnosti K. C., L.. 11. Podľa správy kolízneho opatrovníka otec žije s troma maloletými deťmi v 3 - izbovom byte v obci C., ktorý je v osobnom vlastníctve obidvoch rodičov. Je nezamestnaný, vedený v evidencii uchádzačov o
zamestnanie tunajšieho úradu. Príjem tvorí dávka v hmotnej núdzi (87€/mes.), prídavok na dieťa (3x60€/ mes.). Výdavky otca – poplatky za elektrinu (50€/mes.), poplatky za plyn (120€/mes.), nájom za byt 90€/ mes., pôžička (stavebné sporenie) 150€/mes., exekúcia 100€/mes., paušál 30€/mes., bežné výdavky. Matka odišla začiatkom 07/2025 z ich spoločného bytu preč, doposiaľ sa nevrátila. Otec už ani nechce, aby sa vrátila späť. Dňa 24.7.2025 matka zaslala mal. deťom výživné vo výške 2.700,- CZK. Maloletá C. pri osobnom rozhovore uviedla, že navštevuje 3. ročník C. H. E. I. I. A. J., odbor čašník, servírka (maturitný odbor). Je liečená na tzv. OCD (psychická porucha) na psychiatrickej ambulancii M. G. v N.. Maloletá A. pri osobnom rozhovore uviedla, že navštevuje 3. ročník C. H. E. I. I. A. J., odbor čašník, servírka. Je zdravá, prekonáva bežné detské ochorenia. Maloletý D. pri osobnom rozhovore uviedol, že navštevuje 9. ročník O. P. C.. Je zdravý, prekonáva bežné detské ochorenia. Maloleté deti sa pri osobnom rozhovore zhodne vyjadrili, že matka odišla z bytu začiatkom prázdnin. V čase pred odchodom sa o nich už poriadne nestarala, starala sa o svojho súčasného partnera. Ide o bývalého partnera mal. C.. Otec sa o nich stará, vypomáha mu stará matka zo strany otca a mal. deti, hlavne dievčatá. Chcú ostať v starostlivosti otca, nemajú záujem o styk s matkou. Matka ich kontaktuje, aktuálne s ňou nechcú rozprávať. Matka žije toho času v M. B. v Českej republike. Je zamestnaná cez agentúru vo firme J. ako robotník. Prvú výplatu dostane 15.8.2025. Výška mzdy činí 130,- CZK/hodina, pracuje na 12hodinové zmeny. Matka platí 7.000,- CZK za bývanie na ubytovni, 1.000,- CZK za cestovné do práce, obedy, paušál uhrádza vo výške 970,- CZK. Výživné na mal. deti zaslala v 07/2025 vo výške 120,- €. Ďalej má bežné výdavky. S maloletými deťmi začína komunikovať, súhlasí so zverením mal. detí do osobnej starostlivosti otca a žiada byť zaviazaná platením minimálneho výživného na maloleté deti. Na súdne pojednávanie sa pre pracovné povinnosti nedostaví. Kolízny opatrovník odporúča zveriť maloleté deti do osobnej starostlivosti otca a matku zaviazať platením výživného podľa jej aktuálnych možností, schopností, príjmových a majetkových pomerov. 12. Z lustrácie v Sociálnej poisťovni je zrejmé, že matka bola od 19.05.2025 do 23.06.2025 zamestnaná v spoločnosti K. C., kde dosiahla za obdobie 05/2025 vymeriavací základ vo výške 375,23,- eur a za obdobie 06/2025 vymeriavací základ vo výške 676,33,- eur. 13. Z predloženej pracovnej zmluvy vyplýva, že matka je zamestnaná v spoločnosti M. G., C., M. B. od 08.07.2025 na dobu určitú. Jej základná mzda činí 134,90,- Kč za hodinu a variabilná zložka mzdy je vo výške 950,- Kč mesačne za riadny odpracovaný mesiac a 2.400,- Kč za odpracovaný mesiac bez absencie. 14. Súd vec takto právne posúdil. 15. V zmysle § 26 Zákona č. 36/2005 Z.z. o rodine a o zmene a doplnení niektorých zákonov (ďalej len „Zákon o rodine“), ak sa zmenia pomery, môže súd aj bez návrhu zmeniť rozhodnutia o výkone rodičovských práv a povinností, alebo dohodu o výkone rodičovských práv a povinností. 16. Podľa § 24 ods. 4 Zákona o rodine súd pri rozhodovaní o výkone rodičovských práv a povinností alebo pri schvaľovaní dohody rodičov rešpektuje právo maloletého dieťaťa na zachovanie jeho vzťahu k obidvom rodičom a vždy prihliadne na záujem maloletého dieťaťa, najmä na jeho citové väzby, vývinové potreby, stabilitu budúceho výchovného prostredia a ku schopnosti rodiča dohodnúť sa na výchove a starostlivosti o dieťa s druhým rodičom. Súd dbá, aby bolo rešpektované právo dieťaťa na výchovu a starostlivosť zo strany obidvoch rodičov a aby bolo rešpektované právo dieťaťa na udržovanie pravidelného, rovnocenného a rovnoprávneho osobného styku s obidvomi rodičmi. 17. Podľa § 36 ods. 1 Zákona o rodine rodičia maloletého dieťaťa, ktorí spolu nežijú, môžu sa kedykoľvek dohodnúť o úprave výkonu ich rodičovských práv a povinností. Ak sa nedohodnú, súd môže aj bez návrhu upraviť výkon ich rodičovských práv a povinností, najmä určí, ktorému z rodičov zverí maloleté dieťa do osobnej starostlivosti. Ak je to potrebné v záujme maloletého dieťaťa a ak to vyžadujú pomery v rodine, súd môže upraviť styk dieťaťa aj s blízkymi osobami. Ustanovenia § 25 a 26 sa použijú primerane. 18. V zmysle čl. 5 Zákona o rodine záujem mal. dieťaťa je prvoradým hľadiskom pri rozhodovaní vo všetkých veciach, ktoré sa ho týkajú. Pri určovaní a posudzovaní záujmu mal. dieťa sa zohľadňuje najmä: a) úroveň starostlivosti o dieťa, b) bezpečie dieťaťa, ako aj bezpečie a stabilita prostredia v ktorom sa dieťa zdržiava, c) ochrana dôstojnosti, ako aj duševného, telesného a citového vývinu dieťaťa.
d) okolnosti, ktoré súvisia so zdravotným stavom dieťaťa alebo so zdravotným postihnutím dieťaťa, e) ohrozenie vývinu dieťaťa zásahmi do jeho dôstojnosti a ohrozenie vývinu dieťaťa zásahmi do duševnej, telesnej a citovej integrity osoby, ktorá je dieťaťu blízkou osobou, f) podmienky na zachovanie identity dieťaťa a na rozvoj schopností a vlôh dieťaťa, g) názor dieťaťa a jeho možné vystavenie konfliktu lojality a následnému pocitu viny, h) podmienky na vytváranie a rozvoj vzťahových väzieb s obidvomi rodičmi, súrodencami a s inými blízkymi osobami, i) využitie možných prostriedkov na zachovanie rodinného prostredia dieťaťa, ak sa zvažuje zásah do rodičovských práv a povinností. 19. Podľa § 62 ods. 1 Zákona o rodine plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 20. Podľa § 62 ods. 2 Zákona o rodine obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. 21. V zmysle ust. § 62 ods. 3 Zákona o rodine každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona. 22. Podľa § 62 ods. 4 Zákona o rodine pri určení rozsahu vyživovacej povinnosti súd prihliada na to, ktorý z rodičov a v akej miere sa o dieťa osobne stará. Ak rodičia žijú spolu, prihliadne súd aj na starostlivosť rodičov o domácnosť. 23. Podľa § 75 ods. 1 Zákona o rodine pri určení výživného prihliadne súd na odôvodnené potreby oprávneného, ako aj na schopnosti, možnosti a majetkové pomery povinného. Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie. 24. V zmysle ust. § 121 zákona č. 161/2015 Z. z. Civilného mimosporového poriadku (ďalej len „CMP“) rozsudky o úprave výkonu rodičovských práv a povinností a výžive maloletých možno zmeniť alebo zrušiť aj bez návrhu, ak sa zmenia pomery. 25. Hmotnoprávnou podmienkou toho, aby súd mohol o veci opakovane rozhodnúť je zmena pomerov. Zmenou pomerov sa rozumie výrazná zmena tých okolností, ktoré boli podkladom predchádzajúceho rozhodnutia súdu. 26. Vykonaným dokazovaním mal súd preukázané, že v rodine mal. detí nastala taká zmena pomerov, ktorá odôvodňuje zmenu rozhodnutia o výkone rodičovských práv a povinností k mal. deťom. Rozsudkom tunajšieho súdu bola schválená rodičovská dohoda, v zmysle ktorej boli mal. deti zverené do osobnej starostlivosti matky a otec sa zaviazal platením výživného na mal. deti v zákonom minimálnej výške. Matka odišla začiatkom mesiaca júl 2025 do Českej republiky a po jej odchode prevzal starostlivosť o maloleté deti otec. Keďže od posledného rozhodnutia súdu vo veci úpravy rodičovských práv a povinností došlo k podstatnej zmene pomerov v rodine mal. detí a mal. deťom reálne zabezpečuje starostlivosť otec, súd vyhovel jeho návrhu a zveril mal. deti do jeho osobnej starostlivosti, sledujúc pritom najlepší záujem mal. detí. Matka so zverením mal. detí do osobnej starostlivosti otca súhlasila. Mal. deti sa vyjadrili, že chcú ostať v starostlivosti otca a nemajú záujem o stretávanie sa s matkou. 27. Zákon o rodine v ustanovení § 78 ods. 1 vymedzuje kritériá, kombináciou ktorých sa má určiť konkrétna výška výživného. Na strane oprávneného sú to relevantné odôvodnené potreby, na strane povinného sú to schopnosti, možnosti a majetkové pomery. Schopnosti predstavujú subjektívne kritérium určovania obsahu vyživovacej povinnosti, a rozumejú sa nimi vlastnosti dané telesnými a duševnými schopnosťami konkrétnej osoby povinného, zdravotným stavom, vlohami, nadaním, získanými skúsenosťami. Pre určenie výšky vyživovacej povinnosti je smerodajná životná úroveň každého z rodičov, pretože platí premisa, že právom dieťaťa je podieľať sa na životnej úrovni každého svojho rodiča.
28. Pri určení výšky vyživovacej povinnosti matky súd zohľadnil na jednej strane vek a odôvodnené potreby detí a na druhej strane zárobkové, majetkové pomery povinného rodiča, jeho schopnosti a možnosti pracovať, dosahovať príjem. Otcovi v súvislosti s výchovou a výživou maloletých vznikajú výdavky spojené so zabezpečením základných životných potrieb (bývanie, strava, ošatenie, obuv, hygiena), nákladov na bežnú zdravotnú starostlivosť, ako aj náklady súvisiace s návštevou školského zariadenia. 29. Súd zaviazal matku platením výživného na každé z mal. detí v zákonom minimálnej výške počnúc dňom 01.08.2025, v zmysle návrhu otca. Matka v mesiaci máj až jún 2025 bola zamestnaná v spoločnosti K. C., kde podľa lustrácie v Sociálnej poisťovni dosiahla za uvedené obdobie priemerný vymeriavací základ 525,78 €. Pred uvedeným zamestnaním poberala pomoc v hmotnej núdzi spolu s členmi domácnosti. Toho času je matka zamestnaná v Českej republike v spoločnosti M. G. C. formou pridelenia na výkon práce so mzdou podľa pracovného výmeru vo výške 134,90,- Kč za hodinu. Keďže je matka zamestnaná od 08.07.2025 čistý príjem matky nebol v čase rozhodnutia súdu známy. 30. Súd vzhľadom na zistený príjem matky, jej osobné, majetkové a sociálne pomery a výšku jej oprávnených výdavkov a počet vyživovacích povinností zaviazal matku platením výživného na každé z mal. detí v zákonom minimálnej výške. Zákon o rodine kogentne upravuje právo dieťaťa na výživu a každá povinná osoba musí vždy, aj keď na úkor svojho minima zabezpečiť jeho výživu. Výška životného minima sa každoročne mení, vždy k 01.07. bežného roka. Minimálne výživné od mesiaca júl 2025 predstavuje sumu 38,92 € mesačne. 31. Dlžné výživné za mesiac august 2025 matke nevzniklo, nakoľko matka si vyživovaciu povinnosť na mal. deti za uvedené obdobie splnila. 32. Styk matky s mal. deťmi súd neupravoval, nakoľko rodičia mal. detí tento nenavrhli upraviť a súd vzhľadom na vek mal. detí, ich aktuálny postoj k matke, prihliadnuc na skutočnosť, že matka sa zdržiava v Českej republike, nepovažoval za potrebné stretávanie matky s mal. deťmi upravovať. 33. O trovách konania bolo rozhodnuté podľa § 52 CMP, v zmysle ktorého žiaden z účastníkov nemá nárok na náhradu trov konania, ak tento zákon neustanovuje inak. Poučenie: Proti tomuto rozsudku je prípustné odvolanie do 15 dní odo dňa jeho doručenia na Krajský súd v Prešove prostredníctvom tunajšieho súdu. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť (§ 365 CSP) len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v odseku 1, ak táto vada mala vplyv na rozhodnutie vo veci samej.
Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní. Ak nebude vyživovacia povinnosť uložená týmto rozsudkom splnená v určenej lehote, možno sa jej splnenia domáhať návrhom na vykonanie exekúcie podľa osobitného zákona. Ak povinný dobrovoľne nesplní, čo mu ukladá vykonateľný exekučný titul, môže oprávnený podať návrh na nariadenie výkonu rozhodnutia (§ 376 ods. 1 Civilného mimosporového poriadku).

Zdroj: KAUZIS.SK – https://www.kauzis.sk/judikatura/r/ECLI:SK:OSVT:2025:8825201187.3 (dáta aktuálne k 9. 11. 2026). Záväzné je znenie zverejnené súdom.




